als_Latn dik_Latn sag_Latn
Mjeshtri nga Elbasani që bën lekë me trëndafila (FOTO LAJM)
Bujar Toça sjell eksperiencën 24 vjeçare me fidanishten e tij të i larmishme në Labinot të Elbasanit
E rrallë të gjesh parcela me trëndafila në Shqipëri, por ja që ndodh. Edhe shqiptarët i janë kthyer luleve dhe gjithmonë e më shumë po i bëjnë pjesë të ambienteve të tyre të përditshme.
Bujar Toça është ndër të vetmit rritës të lules tradicionale që dikur mbushte oborret e shtëpive, lulishtet dhe rrugët e qytetit. Ai është i dashuruar pas trëndafilave.
Ka 24 vjet që merret me fidanët dhe vitet e fundit ka zgjedhur të preferuarin, trëndafilin, duke rritur me mijëra të tillë.
Bujari së bashku me familjarët e tij e ka zgjedhur biznesin, me të cilin sigurojnë të ardhura. Jo shumë larg qytetit të Elbasanit, aty ku ndahet Labinoti me fshatin Mengël, syri të sheh me mijëra trëndafila shumëngjyrësh dhe bashkë me to pjesëtarët e familjes Toça duke vazhduar me shartimet e radhës.
Ndërsa sharton fidanë me duart e gjakosura, Bujari tregon se gjembi i trëndafilit nuk infektohet dhe tashmë nuk i bën përshtypje puna aspak e thjeshtë me këtë bimë.
“Kam mbi 15 vjet që i kultivoj këtu. Këto vitet e fundit kemi shtuar sasinë dhe jemi njohur me tregun. Ne si familje jemi bazuar tek kjo punë. Do të duhen dy vjet që fidanët të bëhen për tregun e shitjes. Edhe trëndafili si të gjithë fidanët e tjerë shitet me rrënjë gjatë muajit dhjetor. Më pas mbjellim për pranverën, të cilat i shesim të çelur e kështu vazhdon puna”.
Ndërsa e pyet pse ka zgjedhur trëndafilat, Bujari të thotë se është i pasionuar tek trëndafilat dhe ka zgjedhur vetëm këtë lloj bime pasi nëse do të kesh sukses në këtë gjë duhet të kufizohesh vetëm tek një lloj fidani.
Kjo pasi lloje të ndryshme fidanësh kërkojnë edhe shërbime të të tjera. “Nuk është e lehtë të rrisësh trëndafila.
Kam zgjedhur këtë sepse e kam pasion dhe zanat. Nuk është e lehtë. Tregu është si për të gjithë bimët e tjera ndoshta edhe më i vogël. Së fundi ka filluar të kthehet interesi. Njerëzit po kthehen tek lulet tradicionale”. /Konica.al/
© 2003 - 2017 Albeu Online Media
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ita_Latn